Boeing 7E7 - mogući put u svjetliju budućnost za najvećeg američkog proizvođača zrakoplova (29/12/03) - 2003-12-28
Po mišljenju poznavatelja prilika, novi Boeingov model bit će izravna konkurencija Airbusu
Američki proizvođač zrakoplova Boeing tijekom protekle dvije godine bio je sučeljen s brojnim problemima - od nezadovoljstva uposlenika i sindikata, preko žestoke konkurencije, pa sve do smanjenja potražnje nakon terorističkih napada od 11. rujna 2001. godine. Međutim, novi model sa štedljivom potrošnjom goriva - 7E7 - mogao bi izmijeniti taj trend. S profesorom Richardom Linowesom, s washingtonskog Sveučilišta American, razgovaramo o učinku koji bi novi zrakoplov mogao imati na budućnost ove divovske kompanije američke zrakoplovne industrije. Profesor Linowes smatra da planovi za izgradnju novog zrakoplova pokazuju što kompanija Boeing misli da je budućnost zrakoplovne industrije. Vidjevši uspjeh manjih prijevoznika s niskim operativnim troškovima kao što su Southwest Air i Jet Blue, koji obavljaju izravne letove između željenih destinacija, Boeing je shvatio da bi njegova budućnost mogla biti proizvodnja zrakoplova za ovakvo tržište i da je to ono u što valja ulagati. Zabrinutost za budućnost civilnog zračnog prijevoza pojavile su se – po Richardu Linowesu – odmah nakon terorističkih napada od 11. rujna: "Nakon 11. rujna, većina je ljudi odustajala od putovanja zrakoplovom, što je odmah dovelo do velikog smanjenja svega što su proizvodili. Mislili su da njihov veliki model 747, popularni jumo jet, treba renovirati i htjeli su u to uložiti nekoliko milijardi dolara. Tad su članovi Upravnog odbora zaključili da za njega možda ne postoji tržište. Razmišljali su i o novom tipu zrakoplova Sonic Cruiser. Opet je Odbor rekao da 'nije to smjer kojim ide industrija'. I naposljetku su došli s ovim zrakoplovom srednje veličine i srednjeg dometa koji bi primao između 250 i 300 putnika." Mnogi poznavaoci prilika zrakoplovne industrije slažu se da će ono što slijedi predstavljati izravnu konkurenciju europskom Airbusu. Profesor Linowes smatra kako je to vrlo zanimljivo stoga što sam konglomerat Airbus vjeruje da je budućnost zrakoplovstva u velikim avionima. Novi zrakoplov predstavljat će izravnu konkurenciju njihovom modelu A-330, međutim, Airbus ulaže u konstrukciju aviona koji će primati oko 350 putnika. Istovremeno, Boeing se pokušava prikazati ne više samo kao američka tvrtka. Prije nekoliko godina u kompaniju je doveden jedan od vodećih diplomata tog vremena Thomasa Pickeringa, kako bi od Boeinga učinio uistinu globalnu korporaciju, kaže profesor Linowes. A u sljedećih osam godina namjeravaju imati upravu sastavljenu od ljudi iz svih krajeva svijeta. Trenutno Boeing zapošljava ljude u 70 zemalja svijeta, međutim najveći utjecaj ima na ekonomiju američkog sjeverozapada s posebno velikim brojem uposlenih u Seattleu, u saveznoj državi Washington. Istovremeno, podsjeća nas Richard Linowes, Boeing je najveći američki izvoznik: "Zapravo, Kina je nedavno u pokušaju popravljanja odnosa sa Sjedinjenim Državama pristala kupiti veću količinu Boeingovih zrakoplova – prije samo nekoliko mjeseci – riječ je o 30 zrakoplova, kao pokušaj da kaže 'evo mi smo zainteresirani za posao s vama'. Međutim, Boeing je također nanio veliku štetu području Seattlea, kad je premjestio svoje sjedište iz tog grada u Chicago. Oko 40 tisuća ljudi bilo je otpušteno tijekom nekoliko proteklih godina. Dakle, to bi mogao biti signal da će se tamo i dalje obavljati konačno sastavljanje zrakoplova. Imajte na umu da se radi o završnom sastavljanju. Boeing će morati preseliti proizvodnju mnogih dijelova za zrakoplove u inozemstvo kako bi uštedio na troškovima. Vjerujem da će oko 35 posto dijelova za novi zrakoplov biti proizvedeno u Japanu." Novi zrakoplov mogao bi kompaniji Boeing vratiti stari sjaj. U posljednje je vrijeme bilo nekoliko afera vezanih uz Boeingovu proizvodnju za američko Ministarstvo obrane – poglavito optužbe za korupciju glede ugovora o proizvodnji 80 divovskih zrakoplova tankera – no, ovaj stručnjak vjeruje da će i vojna nabava Boeingu donijeti značajne narudžbe za nove zrakoplove.